Saakašvili taandab ennast Odessa kuberneri kohalt
Gruusia endine president Mihheil Saakašvili teatas täna, et astub tagasi Ukraina Odessa oblasti kuberneri kohalt.
Saakašvili selgitas Facebookis, et tema kannatusekarika viimaseks piisaks said ametnike elektroonilised varadeklaratsioonid, milles nad näitasid miljonilisi varandusi ja palusid seejuures ainelist abi. Saakašvili sõnul toetab Odessa oblasti korruptiivseid klanne president Petro Porošenko isiklikult.
Porošenko määras Saakašvili Odessa kuberneriks 2015. aasta mais. Gruusia president oli ta jaanuarist 2008 kuni novembrini 2007 ning 2008. aasta jaanuarist 2013. aasta novembrini.
Aasta eest võeti Saakašvililt Gruusia kodakondsus seoses sellega, et temast sai Ukraina kodanik. Gruusias on tal käimas mitu kriminaalasja, näiteks süüdistatakse teda eelarveraha raiskamises ja võimupiiride ületamises. Saakašvili ise nimetab neid süüdistusi alusetuks.